Tegnerforbundet

Tegnerforbundet (TF) - senter for tegnekunst arbeider for å vise bredden innen tegnekunst og å fremme diskursen rundt tegning som kunstform. 

Tegnerforbundet driver galleri med utstillings- og arrangementsvirksomhet  i Oslo.

Tegnerforbundet utgir tidsskriftet Numer, et tidsskrift for tegning, illustrasjon og bokkunst.  Tegnerforbundet er også en landsdekkende fagorganisasjon for profesjonelle tegnere og illustratører. Tegnerforbundets styre arbeider sammen med Norske Billedkunstnere (NBK) for å forbedre medlemmenes vilkår og rettigheter. I 2024 hadde Tegnerforbundet omtrent 600 medlemmer som er aktive utøvende kunstnere.

Historie og virksomhet
Tegnerforbundet er den eldste av billedkunstorganisasjonene i Norge. Forbundet ble stiftet i Kristiania i 1916 av seks avistegnere, deriblant Eivin Ovrum og Sverre Halvorsen, som ville verne om rettighetene for arbeidene de leverte, og etablere en faglig sammenslutning for tegnere og tegnekunst.

I de originale vedtektene fra 1916 står det:«Organisationen besluttedes dannet og kaldt: Tegnerforbundet. Forbundets medlemmer skal være tegnere og illustratører av profession. […] Forbundets formaal skal være at samle norske tegnere for i fællesskap gjennem samarbeide at vareta disses faglige og økonomiske interesser»Ovrum ble forbundets første formann og tegnet emblemet «Kråka». Tegnerforbundet utga et eget årshefte i perioden 1917–1920, med bidrag fra Per Krohg og andre av tidens beste norske tegnere.

Tegnerforbundet begynte å arrangere faste utstillinger etter andre verdenskrig, men fikk sitt eget galleri, i Teatergata i Oslo, først i 1988. Siden 1991 har galleriet holdt til sentralt i Kvadraturen (Oslo). 

I 1982 ble Tegnerforbundet medlem av Norske Billedkunstnere (NBK).
Tegnetriennalen
I tidsrommet 2002 til 2023 arrangerte Tegnerforbundet Tegnebiennalen/ Tegnetriennalen (f.o.m. 2016). 

I startfasen baserte seg Tegnebiennalen i hovedsak på fri innsendelse av arbeider/prosjekter som utforsker, problematiserer og behandler tegning som begrep og genre. I de påfølgende årene produserte Tegnerforbundet ytterligere seks biennaler, før det ble besluttet å omdanne biennalen til en triennale.

Biennalene hadde skiftende organisasjonsform og visningssted. De første biennalenes kunstfaglige ledelse lå tett opp mot Tegnerforbundets styre og organisasjon, men etter hvert ble det hentet inn eksterne fagpersoner til å gjennomføre arrangementene. Dette forsterket biennalens evne til å ha et skiftende perspektiv på tegningen.

Den første tegnebiennalen i 2002 var et samarbeid med Galleri F 15. Den andre biennalen ble avholdt i 2004 i samarbeid med Riksutstillingene. Utstillingen var da på vandring rundt i Norge i nesten et helt år. I 2006 samarbeidet Tegnebiennalen med Stenersenmuseet. Biennalen i 2008 ble arrangert i samarbeid med Kunstnernes Hus. Den femte Tegnebiennalen, som fant sted i 2010, ble laget i samarbeid med Punkt Ø og vist i lokalene til Momentum. Tegnebiennalen 2012 ble avholdt i Tegnerforbundets egne lokaler i Rådhusgata 17, i tillegg til to andre lokaler i Kvadraturen: Sjøfartens hus og gamle Teatermuseet. I 2016 ble Tegnebiennalen avholdt i Tegnerforbundets egne lokaler, Galleri LNM, Galleri Format Oslo, SOFT galleri, Galleri Norske Grafikere, Vigeland-Museet, Kunstnerforbundet, Prosjektrom Carl Berner (som drives av Norsk Billedhoggerforening), ROM for kunst og arkitektur, Kunstnernes Hus og Landbrukets Hus.  

I 2016 ble Tegnebiennalen omformet til en Tegnetriennale. Den 8. november 2019 åpnet den første Tegnetriennalen på Kunstnernes Hus; den pågikk frem til 19. januar 2020. 12. oktober 2023 åpnet Tegnetriennalen 2023 som hadde tittelen All that Lies Between. Triennalen foregikk på Tegnerforbundet, Nasjonalmuseet, Tenthaus (med sine tre lokasjoner) og Deichman Bjørvika.

Se også
Bildende Kunstneres Styre
Grafill
Norske Grafikere

 Referanser 

Eksterne lenker
 Tegnerforbundets nettsider

Kategori:Norske kunstnerorganisasjoner
Kategori:Organisasjoner etablert i 1916
Kategori:Kunst og kultur i 1916
Kategori:1916 i Norge